O‘zbek estradasidagi ko‘plab xit qo‘shiqlar muallifi Bahodir Nizomov Green Card yutgani haqida so‘zlab berdi (video)

Kompozitor, bastakor va xonanda Bahodir Nizomov MY5 telekanalining “Omon-omon” ko‘rsatuviga bergan intervyusida O‘zbekiston xalq artisti Yulduz Usmonovaga qo‘shiq yozib berib, javobini ikki yil kutgani, ilk bastalagan musiqasi, ko‘p  musiqalarini qaysi xonandalar ijro etgani, o‘zbek bastakorlari orasida qaysilarining yaxshi ijodi yaxshi ekanini, Green Card yutgani va qaysi chet el xonandalari bilan hamkorlikda ishlayotgani haqida gapirdi.
O‘zbekiston xalq artisti Yulduz Usmonovaga qo‘shiq yozib bergani va javobini ikki yil kutgani haqida
“Yulduz Usmonovaning muxlisi va shogirdiman. U insondan juda ko‘p narsani o‘rganganman. Shaxsan o‘zi menga qo‘shiq aytish va ko‘p shogirdlariga o‘rgatmagan ishni, ya’ni fortepianoda chalishni o‘rgatgan. Yakkama-yakka ovoz sozlash bo‘yicha ustozlik qilgan.
Ustozimga 2010-yilda qo‘shiq yozib sovg‘a qilganman va javobini ikki yil kutganman. Vaziyat to‘g‘ri kelganda musiqani eshitgan va meni chaqirib, duet kuylashni taklif qilgan. Yosh bo‘lganman, eshitib xursandchilikdan yig‘laganman. Yaxshi ko‘rgan san’atkoringizdan bu gapni eshitish boshqacha ta’sir qiladi. Kechasi soat 2 da qo‘ng‘iroq qilishgan, buni eshitib ertalabgacha uxlolmaganman. ‘Kechir Alloh’ deb nomlangan qo‘shiq 2012-yilda chiqqan ‘Mendek seva olasizmi’ albomidan joy oldi”, — deydi xonanda.

Ilk bastalagan musiqasi va taronalarini eng ko‘p qaysi xonandalar ijro etishi
“Birinchi bastalagan qo‘shig‘im 2007-yilda xonanda Ziyoda tomonidan ijro etilgan ‘Nega-nega’ taronasi hisoblanadi. Ushbu qo‘shiq o‘sha yilning o‘zidayoq xit bo‘lgan”, — deydi bastakor.

“Ko‘p qo‘shiqlarimni Ziyoda Qobilova, Mavluda Asalxo‘jayeva va Lola Ahmedova ijro etgan. Hozir Lola Ahmedova ijodga qattiq kirishgan, u kishi bilan ishlayapman. Lola opamdan ortmayapman, boshqalar bilan ishlashga vaqt bo‘lmayapti” , — deydi kompozitor.

Green Card yutgani, o‘zbek bastakorlari orasida qaysi bastakorlarning ijodi yaxshi ekani va qaysi chet el xonandalari bilan hamkorlikda ishlayotgani haqida
“Green Card yutganim rost. AQSHni aylanib, ko‘rib kelishim mumkin. Men uchun ijod qilishga yurtimiz qulay, o‘zimizning san’atkorlar, o‘zimizning xalqimiz yaxshi. Orada kelishmovchiliklar bo‘lsa ham, baribir ularni yaxshi ko‘ramiz”, — deydi bastakor.
“Men uchun O‘zbekistondagi eng yaxshi bastakorlar Musoxon Nurmatov, rahmatli Bobur Umarov va yoshlar orasida ommalashgan Hamdam Sobirov, Shahboz va Navro‘z. Ularning ijodini yoqtirib tinglayman”, — deydi Bahodir Nizomov.

“Qozog‘istonda xizmat ko‘rsatgan artist Alisher Karimov, turkiyalik bastakor, xonanda Tarkan va boshqa mashhur san’atkorlar bilan ijod qilgan Sinan Akchil kabi ijodkorlar bilan ijodiy hamkorligimiz haligacha davom etmoqda”, — deydi xonanda.
 “Kuniga 750 dollar topardim”. 20 dan ortiq Gollivud filmida suratga tushgan Alixan Green Card’i bo‘la turib, Amerikaga ketmayotgani sababi haqida (video)